RÅDETS AFGØRELSE (EU) 2020/520

af 18. novmber 2019

om undertegnelse på Den Europæiske Unions og dens medlemsstaters vegne af protokollen til samarbejdsaftalen om et civilt globalt satellitnavigationssystem (GNSS) mellem Det Europæiske Fællesskab og dets medlemsstater og Ukraine for at tage hensyn til Republikken Bulgariens, Republikken Kroatiens og Rumæniens tiltrædelse af Den Europæiske Union

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 172 sammenholdt med artikel 218, stk. 5,

under henvisning til akten vedrørende Bulgariens og Rumæniens tiltrædelse samt akten vedrørende Kroatiens tiltrædelse, særlig artikel 6, stk. 2,

under henvisning til forslag fra Europa-Kommissionen, og

ud fra følgende betragtninger:

(1) Samarbejdsaftalen om et civilt globalt satellitnavigationssystem (GNSS) mellem Det Europæiske Fællesskab og dets medlemsstater og Ukraine (1) (»aftalen«) blev undertegnet den 1. december 2005 og trådte i kraft den 1. december 2013.

(2) Bulgarien og Rumænien blev medlemmer af Unionen den 1. januar 2007, og Kroatien blev medlem af Unionen den 1. juli 2013.

(3) I henhold til artikel 6, stk. 2, i akten vedrørende Bulgariens og Rumæniens tiltrædelse og artikel 6, stk. 2, i akten vedrørende Kroatiens tiltrædelse sker tiltrædelse af aftalen ved indgåelse af en protokol til aftalen. Nævnte bestemmelser foreskriver en forenklet procedure, hvorefter en protokol indgås af Rådet, der træffer afgørelse med enstemmighed på medlemsstaternes vegne, og af Ukraine.

(4) Den 23. oktober 2006 og den 14. september 2012 bemyndigede Rådet Kommissionen til at indlede forhandlinger med de pågældende tredjelande med henblik på indgåelse af protokoller til internationale aftaler, der er indgået af Unionen og dens medlemsstater.

(5) Kommissionen har med positivt resultat afsluttet forhandlingerne med Ukraine om protokollen til samarbejdsaftalen om et civilt globalt satellitnavigationssystem (GNSS) mellem Det Europæiske Fællesskab og dets medlemsstater og Ukraine for at tage hensyn til Republikken Bulgariens, Republikken Kroatiens og Rumæniens tiltrædelse af Den Europæiske Union (»protokollen«) ved udveksling af verbalnoter.

(6) Protokollen bør undertegnes på Den Europæiske Unions og dens medlemsstaters vegne med forbehold af senere indgåelse —

VEDTAGET DENNE AFGØRELSE:

Artikel 1 Der gives herved bemyndigelse til undertegnelse på Unionens og dens medlemsstaters vegne af protokollen til samarbejdsaftalen om et civilt globalt satellitnavigationssystem (GNSS) mellem Det Europæiske Fællesskab og dets medlemsstater og Ukraine for at tage hensyn til Republikken Bulgariens, Republikken Kroatiens og Rumæniens tiltrædelse af Den Europæiske Union med forbehold af indgåelse af protokollen (2).

Artikel 2 Formanden for Rådet bemyndiges herved til at udpege den eller de personer, der er beføjet til at undertegne protokollen på Unionens og dens medlemsstaters vegne.

Artikel 3 Denne afgørelse træder i kraft på dagen for vedtagelsen.

Udfærdiget i Bruxelles, den 18. november 2019. På Rådets vegne J. LEPPÄ Formand

(1) EUT L 125 af 26.4.2014, s. 3.

(2) Teksten til protokollen offentliggøres sammen med afgørelsen om indgåelse heraf.